Nokian Renkaat on valmistanut renkaita Pohjoismaihin ja Keski-Eurooppaan samoilla resepteillä. Renkaita on kuitenkin myyty eri tuotteina, kertoo Aamulehti.

Tieto käy ilmi Aamulehden hallussa olevista kymmenistä ns. rengasresepteistä, jotka ovat peräisin Nokian Renkaiden Venäjän tehtaalta.

Reseptitietojen perusteella yhtiö on vuosien ajan kertonut kuluttajille ja sijoittajille väärää tietoa valmistamistaan henkilöautojen renkaista.

Nokian Renkaiden markkinoinnin sekä pörssitiedotteiden mukaan se on valmistanut erilaisia renkaita Pohjoismaihin ja Keski-Eurooppaan, mutta todellisuudessa käytössä ovatkin olleet samat reseptit.

Kuluttajille pito-ominaisuuksiltaan hyvin samanlaisten, mutta eri alabrändin alla myytyjen rengassarjojen hintaero on ollut jopa satoja euroja. Käytännössä asia koskee muun muassa yhtiön Hakka-alabrändiä.

Nokian Renkaiden mielestä syytä kohuun ei kuitenkaan ole.

– Oleellinen kysymys koko asiassa on se, että onko suomalainen kuluttaja saanut Nokian Hakka –renkaan ostaessaan sitä mitä on luvattu eli näihin olosuhteisiin suunnitellun, testatun ja valmistetun renkaan vallitsevaan markkinahintaan? Mielestäni vastaus on selkeästi kyllä. Lisäksi annamme Hakka-renkaille vuoden mittaisen Hakka-turvan, joka käytännössä tarkoittaa, että saa uuden tilalle mikäli vanha rikkoutuu, Nokian Renkaiden viestintäjohtaja Antti-Jussi Tähtinen kommentoi.

Nokian Renkaat on Aamulehden mukaan saanut toiminnallaan ”huomattavan taloudellisen hyödyn”.

Viestintäjohtaja Tähtisen mukaan kesärengasmyynnin osuus yhtiön kokonaismyynnistä on noin 30 prosenttia ja tuotteiden eriyttäminen on lisännyt tuotekehitys-, valmistus- ja logistiikkakustannuksia. Näin ollen kyse ei olisi Aamulehden mainitsemista ”huomattavista” voitoista.

– Hinta määräytyy aina markkinoilla ja markkinahinnat ovat myös renkaiden osalta korkeammat Pohjoismaissa verrattuna Keski-Eurooppaan. Ja tämä koskee myös niiden valmistajien renkaita, jotka ovat täysin identtiset eri markkinoiden välillä, Tähtinen summaa Aamulehden esiin nostamista hintaeroista.

Aamulehden selvityksen mukaan nokianrenkaat.fi -sivuston historiatiedoista käy ilmi, että Nokian Renkaat kertoi vielä syksyllä 2015 Hakka-kesärenkaiden kulutuspintasekoitusten olevan räätälöity toimimaan nimenomaan pohjoisiin olosuhteisiin. Lause on sittemmin poistettu sivuilta.

Aiemmin tänä vuonna Nokian Renkaat jäi kiinni vuosia jatkuneesta autolehtien rengastestien manipuloinnista.

Nokian Renkaat myönsi helmikuussa 2016 lähettäneensä lehtien tekemiin testeihin vuosien mittaan lukuisia erikseen valmistettuja erikoisrengassarjoja, joilla yhtiölle kaupallisesti erittäin merkittävien testien tuloksia pyrittiin vääristelemään. Nykyään kyseistä toimintaa ei Nokian Renkaiden mukaan enää harjoiteta.

Juttua editoitu 14:08, lisätty Nokian Renkaiden kommentit.